夢中作
作者：嚴羽
朝代：宋

paragraphs: 少小尚奇節，無意縛珪組。
遠遊江海閒，登高屢懷古。
前朝英雄事，約略皆可覩。
將軍策單馬，談笑有荆楚。
高視蔑袁曹，氣已蓋寰宇。
天未豁壯圖，人空坐崩沮。
丈夫生一世，成敗固有主。
要非儓儗人，未死名已腐。
夫何千載後，亦忝趨大府。
主人敬愛客，開宴臨長浦。
高論極興亡，歷覽窮川渚。
殷勤芳草贈，窈窕邯鄲舞。
媿無登樓作，一旦濫推許。
懷哉揮此觴，別路如風雨。